[pic] | IL-KUMMISSJONI EWROPEA | Brussel 10.11.2010 KUMM(2010) 634 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL dwar il-konsolidazzjoni tar-relazzjonijiet bejn l-UE u l-Afrika1,5 biljun ruħ, 80 pajjiż, żewġ kontinenti, futur wieħed 1. L-Ewropa-Afrika: l-aġġustament tas-sħubija għal realtajiet ġodda 1. It-tielet Samit bejn l-UE u l-Afrika, li se jlaqqa’ 80 Kap ta’ Stat jew ta’ Gvern, se jseħħ lejn l-aħħar ta’ Novembru 2010. Se jkun opportunità biex ir-relazzjonijiet bejn l-UE u l-Afrika jiġu kkonsolidati u b'hekk tkun offerta l-possibbiltà ta' ġejjieni aħjar u b’aktar prosperità għal 1,5 biljun ruħ fi 80 pajjiż. Se jipprovdi wkoll l-opportunità biex is-sħubija UE-Afrika tiġi adattata għall-iżviluppi kbar li saru fl-Ewropa, fl-Afrika u internazzjonalment mill-aħħar Samit bejn l-UE u l-Afrika u l-adozzjoni tal-Istrateġija konġunta tal-Afrika u l-UE fl-2007[1]. 2. Fl-Ewropa, it-Trattat ta’ Lisbona u l-ħolqien tas-Servizz Ewropew għall-Azzjoni Esterna, f’ħidma mill-qrib mas-servizzi tal-Kummissjoni Ewropea, se jippermettu lill-UE biex toħloq rabta aqwa bejn l-aġenda politika esterna tagħha u dik ekonomika. Dan se jiżgura konsistenza aħjar bejn il-politika tal-UE dwar l-Afrika u politiki ġenerali tagħha. Se jippermetti wkoll liż-żewġ sħab biex jikkordinaw aħjar il-pożizzjonijiet tagħhom u jwasslu messaġġi konġunti fil-livell globali. 3. Fl-Afrika, hemm stejjer ta’ suċċess li jixhdu triq kontinwa lejn il-paċi, l-istabbiltà u d-demokrazija. Madankollu l-faqar, il-governanza inadegwata, il-kunflitti u l-vjolazzjonijiet tad-drittijiet tal-bniedem jibqgħu jippersistu f’bosta mkejjen u b’hekk il-progress isir bil-mod u b’mod inkonsistenti. Iżda l-Afrika kkonfermat li hija lesta li tieħu r-responsabbiltà għad-destin tagħha, li tiddependi anqas fuq l-għajnuna esterna u tindirizza l-isfidi globali. Kien hemm progress fl-integrazzjoni politika u ekonomika fil-livelli reġjonali u kontinentali, bl-Afrika li qiegħda titkellem dejjem aktar b’leħen wieħed fil-livell globali u bl-Unjoni Afrikana li qiegħda temerġi bħala attriċi ewlenija. 4. It-tkabbir ekonomiku tal-Afrika kien notevoli, bi tkabbir medju annwali ta’ 6% bejn l-2006 u l-2008. Din it-tendenza naqset b’aktar min-nofs fl-2009 minħabba, fost affarijiet oħrajn, il-kriżi ekonomika u finanzjarja globali, varjazzjonijiet fil-prezzijiet tal-prodotti bażiċi u fl-esportazzjoni, tnaqqis fit-trasferimenti ta' fondi lejn il-pajjiż tal-oriġini u tnaqqis sostanzjali fl-investiment barrani dirett. Madankollu huwa mbassar li l-kontinent Afrika x’aktarx għandu jgawdi malajr minn titjib fl-ekonomija u minn ritorn għal livelli għoljin ta’ tkabbir. 5. L-UE u l-Afrika flimkien għandhom kwart mill-popolazzjoni tad-dinja u aktar minn terz mill-membri tan-Nazzjonijiet Uniti (NU). Kemm l-Ewropa u l-Afrika kienu fuq quddiem fil-promozzjoni ta’ qafas regolatorju u istituzzjonijiet internazzjonali li huma aktar inklussivi. L-Ewropa ħadmet favur aktar kuntatti tal-G-8 u l-G-20 mal-Afrika u biex dan il-kontinent jingħata opportunitajiet biex isemma’ leħnu. L-UE tat ukoll l-appoġġ tagħha għar-riforma tal-istituzzjonijiet finanzjarji internazzjonali u għenet biex l-Afrika tingħata siġġu addizzjonali fil-Bord tal-Bank Dinji. 6. L-UE tibqa’ l-aktar alleata politika importanti tal-Afrika u sieħba affidabbli fil-kummerċ u l-iżvilupp. Fl-aħħar Samit bejn l-UE u l-Afrika f'Lisbona fl-2007, iż-żewġ naħat iddeċidew li jpoġġu r-relazzjonijiet tagħhom fuq sisien ġodda, indaqs u strateġiċi. Jeħtieġ li t-tnejn li huma issa jimxu aktar ’il quddiem biex iwettqu din l-ambizzjoni, ukoll permezz tal-implimentazzjoni effettiva tal-Istrateġija Konġunta tal-Afrika u l-UE. Fl-istess ħin hemm atturi globali emerġenti li qed isaħħu l-preżenza tagħhom fl-Afrika u l-koperazzjoni Nofsinhar-Nofsinhar qed tiżdied. Dawn it-tendenzi l-ġodda jirrappreżentaw sfida pożittiva għar-relazzjonijiet bejn l-Afrika u l-UE, li jeħtieġu enfasi mġedda fuq il-punti pożittivi magħrufa u l-valur miżjud u għal kordinazzjoni u identifikazzjoni aħjar ta’ sitwazzjonijiet fejn kulħadd jirbaħ. 7. Filwaqt li l-kisba tal-Għanijiet ta’ Żvilupp tal-Millennju (GħŻM) se tibqa’ fil-qalba tal-Istrateġija Konġunta tal-Afrika u l-UE, jeħtieġ li jingħata appoġġ lill-Afrika biex issaħħaħ il-governanza politika u ekonomika tagħha u biex issaħħaħ l-ambjent regolatorju, fiskali u tan-negozju li jippermetti li l-assi tal-kontinent jintużaw b’mod aktar sostenibbli. F’dan ir-rigward ikun kruċjali li jkun hemm l-involviment tas-settur privat u li tkun żgurata influwenza finanzjarja tal-assistenza għall-iżvilupp. L- Istrateġija 2020 tal-UE tipprovdi ispirazzjoni għar-relazzjonijiet tagħna mal-Afrika billi toħloq qafas għat-trasformazzjoni tal-għanijiet politiċi tagħna f'azzjonijiet konkreti biex ir-relazzjonijiet bejn l-Afrika u l-UE jiġu ggwidati fid-deċennju li jmiss. 8. Jeħtieġ li l-Ewropa u l-Afrika jibnu fuq il-kisbiet[2] tal-Istrateġija Konġunta sabiex iżidu l-impatt tagħha fil-livell globali, dak kontinentali u dak reġjonali. It-tagħlimiet tal-aħħar tliet snin juru li l-Istrateġija Konġunta trid twettaq aħjar il-potenzjal tagħha u li trid tirreaġixxi aħjar għall-isfidi preżenti u dawk tal-ġejjieni. Ir-relazzjoni għandha timxi lil hinn mill-istituzzjonijiet u l-approċċ frammentat u ċċentrat fuq l-iżvilupp tal-passat biex il-kwistjonijiet globali jiġu indirizzati b'mod konġunt. Iż-żewġ naħat iridu jegħlbu l-inkonsistenzi li hemm bejniethom u jiżviluppaw kanali għal interazzjoni effettiva. Fl-Afrika, it-tisħiħ tas-sussidjarjetà permezz tar-razzjonalizzazzjoni ta' mandati konverġenti u ta’ aġenda potenzjalment konfliġġenti jibqa’ sfida. Fl-Ewropa, l-interessi nazzjonali konkorrenti, l-inizjattivi bilaterali mhux kordinati u n-nuqqas ta’ kordinazzjoni bejn l-istrumenti jdgħajfu l-viżibbiltà u l-influwenza politika. 2. L-UE-Afrika: Nindirizzaw l-isfidi komuni flimkien (9) Is-Sħubija UE-Afrika hija l-unika sħubija strateġika ta’ kontinent ma’ kontinent li għandha l-UE. Mhijiex sħubija bejn donatur u benefiċjarju; hija sħubija vera bbażata fuq interessi komuni u fuq l-għan li jkun hemm sitwazzjonijiet li huma ta’ benefiċċju għaż-żewġ naħat. (10) Il-valur miżjud speċifiku tas-Sħubija Afrika-UE huwa n-natura politika, l-ambitu wiesa' u l-kapaċità tiegħu li jindirizza b'mod konġunt kwistjonijiet globali u beni pubbliċi komuni, fi żmien meta l-pass mgħaġġel tal-globalizzazzjoni jeħtieġ reazzjonijiet politiċi kordinati fil-qafas tad-diplomazija multilaterali. L-Ewropa u l-Afrika jaqsmu valuri u interessi f’oqsma ewlenija u jeħtieġ li jittrasformaw il-viżjoni tagħhom f’riżultati konkreti. (11) Il-Kisba tal-Għanijiet ta’ Żvilupp tal-Millennju (GħŻM): il-Laqgħa Plenarja ta' Livell Għoli tan-Nazzjonijiet Uniti li nżammet fi New York f’Settembru li għadda reġgħet ikkonfermat li l-GħŻM għadhom jistgħu jinkisbu jekk ikun hemm rieda politika xierqa, bidliet fil-politika u riżorsi mis-sħab kollha. Se tingħata attenzjoni partikolari lill-miri li għadhom l-aktar 'il bogħod milli jintlaħqu u lill-pajjiżi li għadhom l-iktar ‘il bogħod milli jilħquhom (li l-biċċa l-kbira minnhom jinstabu fl-Afrika) u lill-aktar nies vulnerabbli u marġinalizzati. Is-Sħubija dwar l-GħŻM, li ġiet imsaħħa b’inizjattiva dwar l-GħŻM ta’ EUR 1 biljun bl-għan li jiġi kkonsolidat il-progress f’dawk il-pajjiżi li kellhom l-aħjar prestazzjoni u li tgħin lill-pajjiżi li huma l-aktar fil-bżonn, se jkompli jkollha rwol ta' katalizzatur biex tistimula riformi fil-politika u timmobilizza r-riżorsi neċessarji għal oqsma prijoritarji li hemm ftehim konġunt dwarhom, fuq il-bażi tal-inizjattivi tal-Afrika stess. (12) L-indirizzar ta ’ theddid għall-paċi u s-sigurtà . Din is-sħubija kienet l-aktar sħubija li s’issa kellha suċċess mill-Istrateġija Konġunta tal-Afrika u l-UE, kemm jekk rigward il-koperazzjoni u l-kordinazzjoni dwar kwistjonijiet ġeografiċi jew jekk dwar id-demokrazija u t-tibdiliet inkostituzzjonali tal-gvernijiet fl-Afrika jew dwar l-iżvilupp ta' Arkitettura Afrikana għall-Paċi u s-Sigurtà. L-Afrika u l-UE se jkomplu jaħdmu fuq il-prijoritajiet kurrenti tagħhom iżda se jkunu jeħtieġu wkoll li javvanzaw iktar, pereżempju billi jifformulaw pożizzjonijiet komuni fi ħdan is-sistema tan-Nazzjonijiet Uniti. Se jkun importanti li titkompla l-ħidma komuni dwar theddid globali għas-sigurtà bħat-terroriżmu u kriminalità organizzata transnazzjonali, inklużi, fost affarijiet oħrajn, tipi differenti ta’ traffikar (b’mod partikolari tal-bnedmin u tad-droga) u piraterija. Fl-oqsma speċifiċi tal-ġestjoni u l-prevenzjoni tal-kriżijiet, iż-żewġ kontinenti għandhom jistabbilixxu flimkien sistema li tippermetti konsultazzjonijiet kostanti tul ċikli tal-kriżijiet minn avviż bikri għal azzjoni ta' rkupru. B’koperazzjoni man-Nazzjonijiet Uniti, huma għandhom ukoll jaħdmu flimkien biex itejbu l-kapaċità finanzjarja u operattiva tal-Unjoni Afrikana, tal-Komunitajiet Ekonomiċi Reġjonali u tal-mekkaniżmi reġjonali għall-prevenzjoni tal-kunflitti, u jippjanaw, jorganizzaw u jiġġestixxu operazzjonijiet ta’ sostenn għall-paċi. (13) Il-promozzjoni tal-governanza, id-demokrazija, l-istat tad-dritt u d-drittijiet tal-bniedem , fid-dimensjonijiet politiċi u ekonomiċi tagħhom fil-livelli kollha. L-impenn tal-UE għar-rispett u l-promozzjoni tad-drittijiet tal-bniedem se jibqa’ prinċipju ċentrali fil-bażi tar-relazzjonijiet bejn l-UE u l-Afrika u se jkompli jiġi rifless fil-ftehimiet tagħna. Is-soċjetà ċivili u s-settur privat għandhom ikunu involuti dejjem aktar fit-tisħiħ tal-aġendi ta' governanza fis-setturi kollha li, min-naħa tagħhom, għandhom jgħinu biex jinħolqu kundizzjonijiet aħjar għal tkabbir inklussiv u sostenibbli. Il-Pjattaforma ġdida Afrika-UE għal Djalogu dwar il-Governanza hija strument siewi f’dak ir-rigward. Il-koperazzjoni dwar il-governanza ekonomika u globali għandha tiġi approfondita, billi jiġu indirizzati, fost affarijiet oħrajn, il-ġestjoni trasparenti u sostenibbli tar-riżorsi naturali u tad-dħul, kif ukoll il-ġlieda kontra l-frodi, il-korruzzjoni u t-trasferiment illeċitu tal-kapital. Jeħtieġ ukoll li ż-żewġ naħat jindirizzzaw ir-riforma tas-sistema multilaterali ta’ Governanza Demokratika u d-Drittijiet tal-Bniedem u tal-organizzazzjonijiet internazzjonali. (14) It-tisħiħ tal-leġittimità u l-effiċjenza tal-istituzzjonijiet multilaterali . Iż-żewġ kontinenti għandhom jiżviluppaw viżjoni koerenti ta’ kif jistgħu jagħtu appoġġ lil xulxin fil-promozzjoni ta’ interessi komuni, kif jistgħu jistgħu jieħdu pożizzjoni aktar effettiva fix-xena globali u jikkoperaw kemm f’negozjati internazzjonali li hemm għaddejjin bħalissa u futuri sabiex ir-riżultati jirriflettu l-prijoritajiet politiċi u strateġiċi rispettivi tagħhom. L-UE se tkompli tagħti appoġġ lil inizjattivi politiċi favur rwol Afrikan xieraq f’organizzazzjonijiet, istituzzjonijiet u fora Afrikani ewlenin fil-kuntest tar-riformi imminenti (in-Nazzjonijiet Uniti, l-Istituzzjonijiet Finanzjarji Internazzjonali, il-G-8 / G-20, l-Organizzazzjoni Dinjija tal-Kummerċ, l-Organizzazzjoni Dinjija tas-Saħħa). Fl-istess ħin, l-UE se tkompli tinvolvi lis-sħab Afrikani tagħha biex tiżgura l-adozzjoni ta’ riżoluzzjoni tal-Assemblea Ġenerali tan-NU li tippermetti lir-rappreżentanti l-ġodda tal-UE, skont it-Trattat ta’ Lisbona, jipparteċipaw b’mod effettiv fil-ħidma tal-Assemblea Ġenerali tan-NU. (15) Il-ġlieda kontra t-tibdil fil-klima u d-deterjorament tal-ambjent , filwaqt li jintgħaraf ir-rwol importanti li s-servizzi tal-bijodiversità u tal-ekosistemi għandhom f’dan il-kuntest. Fil-kuntest ta’ Kopenħagen, id-djalogu bejn l-UE-Afrika se jkollu influwenza fit-tfassil ta’ viżjoni komuni għan-negozjati tal-UNFCCC filwaqt li jagħmilha ta’ pont bejn il-pożizzjonijiet f’Cancun u aktar tard, bl-iskop li jintlaħaq ftehim legalment vinkolanti. F’dan ir-rigward se jkunu kruċjali aktar sforzi ta’ kordinazzjoni bejn l-Unjoni Afrikana, l-Istati Membri tagħha, il-Komunitajiet Ekonomiċi Reġjonali u s-Sħubija Ġdida għall-Iżvilupp tal-Afrika ( New Partnership for Africa's Development - NEPAD). Is-Sħubija dwar it-Tibdil fil-Klima se tibqa’ l-pjattaforma biex titwettaq l-implimentazzjoni ta’ inizjattivi ewlenin konġunti bħall-Alleanza Globali dwar it-Tibdil fil-Klima, il-CLIMDEV Afrika, l-inizjattiva Great Green Wall for the Sahara and the Sahel f’sinerġija ma’ sħubijiet oħrajn. Se jitkomplew ukoll id-djalogu dwar il-ġestjoni sostenibbli ta’ riżorsi naturali, il-ftehimiet fuq leġiżlazzjoni u proġetti dwar il-foresti u l-politika konġunta dwar it-tnaqqis tar-riskju ta' diżastri. 3. L-UE-AFRIKA: VIżJONI ORJENTATA LEJN IL-ġEJJIENI (16) L-Istrateġija konġunta tal-Afrika u l-UE għaldaqstant fasslet acquis li qed jirnexxi u li għandu jinżamm. Madankollu, fid-dawl tal-kobor tal-isfidi li qed jaffaċċjaw iż-żewġ kontinenti, jeħtieġ li s-sħubija tagħna tevolvi ulterjorment. (17) Sabiex ikun żgurat li jkun hemm żvilupp fit-tul, se tingħata aktar attenzjoni lil mod kif il-koperazzjoni fl-iżvilupp għandha tgħin fil-ħolqien ta' kundizzjonijiet li jiffavorixxu tkabbir inklussiv u sostenibbli. It-tema ewlenija tat-tielet Samit bejn l-UE u l-Afrika dwar “Tkabbir, Investiment u Ħolqien tal-Impjiegi” se sservi ta' sfond għall-koperazzjoni bejn iż-żewġ kontinenti u se tipprovdi d-direzzjoni fit-tul f’dawn l-oqsma. Din it-tema qed tiġi armonizzata mal-prijoritajiet identifikati fl-Istrateġija UE 2020 u mal-Green Paper dwar żieda fl-impatt tal-politika tal-iżvilupp li qed tiġi ppreżentata parallelment ma’ din il-Komunikazzjoni. (18) Bl-għan li jkun hemm tkabbir inklussiv u sostenibbli , il-koperazzjoni fid-deċennju li jmiss għandha tiffoka, fost affarijiet oħrajn, fuq attivitajiet b’impatt għoli li jistgħu jwasslu għal investimenti bl-iskop li jitwettaq il-potenzjal globali kbir tas-sħubija tagħna. Fil-Green Paper, il-Kummissjoni ssostni li l-UE għandha tqis Strateġiji Konġunti għal Tkabbir Inklussiv u Sostenibbli bi sħubija mal-gruppi individwali jew reġjonali ta' pajjiżi, li jinvolvu wkoll partijiet interessati mis-settur privat u organizzazzjonijiet tas-soċjetà ċivili. Din il-kwistjoni hija ta’ rilevanza partikolari fir-rigward tas-sħubija UE-Afrika. (19) L-inizjattivi tal-UE-Afrika għal tkabbir fuq bażi wiesgħa u bbilanċjata u aktar investiment li jgħin biex jitnaqqsu l-faqar u n-nuqqas ta’ ugwaljanza għandhom jissaħħu bl-għan ta’ tkabbir inklussiv . - Sabiex issir ħidma biex jinħolqu ekonomiji b'rata għolja ta’ nies li jaħdmu u li jrawmu l- koeżjoni soċjali , se jiġu inkoraġġuti inizjattivi biex il-kopertura tal-ħarsien soċjali tiġi estiża għall-aktar nies vulnerabbli, biex jinħoloq djalogu fuq diversi livelli b'mod partikolari dwar kwistjonijiet ta' ekonomija informali, biex titjieb il-governanza tas-suq tax-xogħol u biex jingħata appoġġ lil proċess ta’ armonizzazzjoni tal-oqfsa tax-xogħol u tal-ħarsien soċjali fil-livell reġjonali fl-Afrika. - Kwistjonijiet oħrajn li huma importanti għal attività aktar b’saħħitha tas-settur privat, kif ukoll sors ta’ tkabbir u impjiegi, huma provvista aħjar ta ’ servizzi u infrastruttura. Servizzi bażiċi, b’mod partikolari fit-trasport, is-saħħa, il-komunikazzjoni u l-finanzi, li huma aċċessibbli, abbordabbli u affidabbli huma kundizzjonijiet preliminari essenzjali għat-tkabbir u l-iżvilupp tas-setturi l-oħrajn kollha tal-ekonomija. Is-Sħubija Afrika-UE dwar l-Infrastruttura tipprovdi qafas strateġiku biex jiġu indirizzati l-konnessjonijiet li hemm nieqsa fl-Afrika, bl-appoġġ tal-Fond Fiduċjarju tal-Infrastruttura bħala strument innovattiv li jgħaqqad l-għotjiet flimkien mas-self. L-UE se tkompli tindirizza n-nuqqas ta' infrastruttura billi żżid l-enfasi tagħha fuq l-enerġija, it-teknoloġiji tal-informazzjoni u tal-komunikazzjoni, l-ilma u t-trasport, filwaqt li tinkoraġġixxi fl-istess ħin ir-rwol tas-settur privat bħala l-mutur ewlieni għat-tkabbir u għall-finanzjament tal-infrastruttura. Barra minn dan se jkompli jingħata appoġġ lil inizjattivi għal oqfsa regolatorji u legali mtejba fil-livelli nazzjonali u reġjonali biex jinħolqu l-kundizzjonijiet għall-investiment u għat-tħaddim xieraq tas-suq. - Il- koperazzjoni dwar il-ħiliet, l-innovazzjoni u l-imprenditorjat għandha tissaħħaħ fid-dawl tal-potenzjal uniku tagħha biex tagħti spinta lill-iżvilupp tal-Afrika u twassal impatt tanġibbli tul is-setturi soċjoekonomiċi kollha. Fil-qasam tax-xjenza u t-teknoloġija, l-iżvilupp tat-teknoloġiji tal-informazzjoni u tal-komunikazzjoni u ta’ servizzi elettroniċi abbordabbli fl-Afrika se jkun għan ewlieni. Fil-qasam tal-ispazju se jiġu promossi ulterjorment il-Monitoraġġ Globali tal-Ambjent u s-Sigurtà u l-Afrika jew in-navigazzjoni bis-satellita (EGNOS u Galileo). Fil-qasam tal-edukazzjoni għolja u t-taħriġ, huwa mistenni li programmi bħall-Erasmus Mundus, Media Mundus, Edulink Nyerere, Żgħażagħ fl-Azzjoni, Marie Curie jew l-inizjattiva "Tuning Educational Structures" jikkontribwixxu għall-aġenda għal tkabbir għaqli u inklussiv, kif se jagħmlu l-koperazzjoni fost il-professjonisti fis-settur tal-kultura. Fil-proċess tal-istabbiliment tal-Università Pan-Afrikana, l-UE se tinkoraġġixxi l-iskambju tal-aħjar prattika mal-Istitut Ewropew għall-Innovazzjoni u t-Teknoloġija dwar kif it-trijangolu tal-għarfien (l-edukazzjoni, in-negozju u r-riċerka) jista’ jiġi kompletament integrat. - Il- koperazzjoni dwar il-migrazzjoni u l-mobbiltà se tiffoka fuq il-mezzi biex tiġi żgurata migrazzjoni legali, inkluża migrazzjoni ċirkolari, b'konnessjoni diretta mal-ħtiġijiet tas-suq tax-xogħol u l-opportunitajiet ta' xogħol fiż-żewġ kontinenti. Se jkollha wkoll l-għan li tnaqqas il-flussi irregolari ta’ migrazzjoni u tindirizza l-kwistjoni ta’ gruppi partikolarment vulnerabbli bħar-rifuġjati, persuni li jfittxu l-asil u minorenni mhux akkumpanjati. Se tindirizza l-isfida dwar kif id-dijaspori Afikani għandhom ikunu involuti b'mod aktar effettiv fil-proċess ta' żvilupp. F’dan ir-rigward, se jiġu promossi inizjattivi bħall-Istitut Afrikan għall-Bgħit tal-Fondi, l-Osservatorju għall-Migrazzjoni, l-Inizjattiva ta’ Sensibilizzazzjoni dwar id-Dijaspora u l-Inizjattiva dwar it-Traffikar tal-Bnedmin. (20) L-għan tal- iżvilupp sostenibbli għandu jkun fil-bażi ta’ inizjattivi tal-UE-Afrika għall-iżvilupp ta’ ekonomiji effiċjenti, ekoloġiċi u kompetittivi. - L- integrazzjoni reġjonali , fl-aspetti kollha tagħha, hija mutur b’saħħtu għall-istabbiltà, it-tkabbir u l-iżvilupp. Bosta pajjiżi Afrikani jaqsmu riżorsi komuni, bħal riżorsi naturali, u jaffaċċjaw sfidi ugwalment komuni, bħal nuqqas ta’ infrastrutura u produttività agrikola baxxa. L-integrazzjoni tista’ tkun ta’ benefiċċju reċiproku u tagħti lok għal aġenda pożittiva ta’ riformi, koperazzjoni msaħħa u sigurtà aħjar. L-integrazzjoni reġjonali tista’ tgħin lill-pajjiżi Afrikani biex jaħsdu l-benefiċċji ta’ ekonomiji ta’ skala, kompetizzjoni msaħħa u aktar investiment domestiku u barrani. Il-kummerċ huwa wkoll katalist għall-attività u l-investiment tas-settur privat billi jikkontribwixxi għal ambjent tal-investiment favorevoli u jipprovdi aċċess għas-swieq u għal fatturi ta’ produzzjoni essenzjali. Ftuħ ġestit tas-suq, li jqis il-bżonnijiet u l-ħiliet tal-ekonomiji li qed jiżviluppaw u li jseħħ flimkien ma’ politiki u appoġġ nazzjonali xierqa, wassal għal riżultati verifikabbli globalment. F’dan ir-rigward, ftehimiet dwar il-kummerċ jistgħu jgħinu biex titjieb il-governanza ekonomika billi jikkontribwixxu għall-istabbiliment ta’ qafas regolatorju stabbli għall-ekonomija. L-UE għaldaqstant tibqa’ impenjata li tapprofondixxi ulterjorment ir-relazzjonijiet kummerċjali li ilha li stabbiliet mal-Afrika bl-iskop li tikkontribwixxi għall-prosperità u l-benesseri fit-tul ta’ din tal-aħħar, b’mod partikolari permezz tal-konklużjoni ta’ Ftehimiet ta’ Sħubija Ekonomika. - Il-qasam tal-materja prima jista’ jkun qasam ċar ta’ koperazzjoni b’benefiċċji għaż-żewġ naħat għall-iżvilupp u l-forniment sostenibbli ta’ materja prima . Il-koperazzjoni konġunta tista’ tiġi promossa u estiża għas-settur privat biex jinħolqu opportunitajiet ta’ benefiċċju għaż-żewġ kontinenti, pereżempju fuq il-bażi tal-Komunikazzjoni tal-Kummissjoni dwar il-materja prima u l-Viżjoni għat-Tħaffir fil-Minjieri 2050 tal-Unjoni Afrikana. Se jkun hemm azzjonijiet speċifiċi li jiffikuaw fuq il-governanza (inkluża l-Inizjattiva għat-Trasparenza tal-Industriji Estrattivi), l-infrastruttura u l-investimenti, u l-għarfien u l-ħiliet ġeoloġiċi. Il-konsum u l-produzzjoni sostenibbli jiddependu wkoll fuq impriżi żgħar u medji biex iżidu l-effiċjenza fl-użu tar-riżorsi għal produzzjoni aktar ekoloġika u biex ikun hemm kumpaniji aktar kompetittivi. Fuq il-bażi ta’ inizjattivi Afrikani bħall-Programm Qafas ta’ 10 snin dwar il-Konsum u l-Produzzjoni Sostenibbli, jista’ jitqies il-ħolqien ta’ Programm SWITCH Afrika biex jagħti appoġġ lit-tkabbir ekonomiku u lill-kompetittività sostenibbli fit-tul. - Rigward l- agrikoltura , il-koperazzjoni UE-Afrika se tkompli fil-qafas tal-Programm Komprensiv għall-Iżvilupp Agrikolu tal-Afrika. Se tingħata prijorità lil approċċi ta’ intensifikazzjoni għal bdiewa fuq skala żgħira li huma sostenibbli, effiċjenti mil-lat ekoloġiku u jirrispettaw il-funzjonijiet differenti tal-agrikoltura. L-indikazzjonjiet ġeografiċi u l-biedja organika huma oqsma li għandhom jiġu diskussi ulterjorment tal-Kummissjoni tal-Unjoni Afrikana. Għandhom jiġu prodotti uċuh tar-raba ta' valur għoli, li jtejbu l-produzzjoni sostenibbli tal-bdiewa b’impriżi żgħar bil-potenzjal li joħolqu impjiegi u dħul għall-popolazzjonijiet rurali, filwaqt li jipprovdu servizzi ambjentali u jikkontribwixxu għall-adattament għat-tibdil fil-klima u t-tnaqqis tiegħu f’dan it-tibdil. Għandu jintuża l-istess approċċ fil-qasam tas-sajd. Barra minn dan, l-UE għandha tagħti appoġġ għat-tfassil ta' prinċipji miftiehma fuq livell internazzjonali għall-investiment responsabbli f'art agrikola. Għandha tinkoraġġixxi wkoll lill-gvernijiet f’pajjiżi sħab, lill-organizzazzjonijiet tal-bdiewa u lil persuni interessati oħrajn biex jagħmlu għażliet mgħarrfa li jiżguraw is-sostenibbiltà ta’ investimenti barranin sabiex il-benefiċċji soċjali, ekonomiċi u ambjentali għall-pajjiż jiġu massimizzati. Il-koperazzjoni UE-Afrika se tissokta wkoll fir-rigward tal-armonizzazzjoni tal-oqfsa sanitarji u fitosanitarji frammentati. Bl-istess mod, għandha tingħata wkoll konsiderazzjoni xierqa lill-promozzjoni ta’ prattiċi responsabbli tas-sajd u tal-ġestjoni tas- sajd , l-introduzzjoni ta’ miżuri kontra s-sajd illegali, mhux rappurtat u mhux regolat u miżuri biex jiżguraw li jkun hemm traċċabbiltà sħiħa ta’ prodotti tas-sajd. - Rigward l- enerġija sostenibbli u l-użu effiċjenti tagħha , il-Green Paper li qed tiġi ppreżentata parallelment ma’ din il-Komunikazzjoni tqajjem il-kwistjoni li l-UE u l-pajjiżi li qed jiżviluppaw u/jew gruppi reġjonali għandhom jaħdmu flimkien, fil-kuntest ta’ sħubijiet eżistenti, biex jistabbilixxu Programmi Konġunti biex, b'mod progressiv, jipprovdu enerġija sostenibbli liċ-ċittadini kollha. Tali programmi, li għandhom jinvolvu finanzjament b’impatt qawwi mill-UE dwar l-iżvilupp u t-tibdil fil-klima, l-UE u lill-pajjiżi li qegħdin jiżviluppaw, l-industrija tal-enerġija u l-istituzzjonijiet finanzjarji tal-UE, jista’ jkollhom l-għan li jidentifikaw skeda għal azzjonijiet konġunti u jinkludu riformi, f’termini ta’ ħarsien tal-investiment, ta’ tassazzjoni u ta’ kolloborazzjoni ta’ setgħat reġjonali. Għandhom jibnu fuq il-bażi ta' inizjattivi eżistenti bħas-Sħubija tal-UE-Afrika dwar l-Enerġija jew il-Programm ta’ Koperazzjoni fl-Enerġija li Tiġġeded tal-Afrika-UE. 4. Konklużjoni: Konsolidazzjoni tas-sħubija UE-Afrika (21) Il-pass tal-bidla fl-Afrika qatt ma kien aktar mgħaġġel. L-isfida komuni tagħna għad-deċennju li jmiss se tkun li noqorbu lejn sħubija ġenwina bejn l-UE u l-Afrika li ma tkunx biss ibbażata fuq il-koperazzjoni fl-iżvilupp iżda fuq l-għajnuna bħala mutur għal tkabbir inklussiv. (22) F’Lisbona, l-UE u l-Afrika qablu li jaħdmu flimkien fuq il-bażi ta’ valuri kondiviżi, aġendi kondiviżi u għanijiet kondiviżi. Jeħtieġ li ż-żewġ naħat issa jaħdmu aktar biex jittrasformaw din l-ambizzjoni f’approċċi kkordinati, koperazzjoni konkreta, u – fejn hu possibbli – pożizzjonijiet armonizzati fil-korpi tan-NU, fl-Istituzzjonijiet Finanzjarji Internazzjonali u f’negozjati internazzjonali ewlenin. L-UE se tinvolvi lill-Afrika b’mod aktar proattiv f’dan ir-rigward u tittama li l-Afrika taċċetta din l-offerta fi spirtu kostruttiv u reċiproku. (23) F’dan ir-rigward, jeħtieġ li ż-żewġ naħat jaħdmu iżjed biex jegħlbu l-frammentazzjoni attwali tal-oqfsa tal-politika u tal-istrumenti finanzjarji biex jippromwovu aktar effettività u viżibbiltà fil-koperazzjoni tagħhom. Iridu jinstabu sinerġiji aħjar bejn il-politiki tal-UE biex jiġi żgurat li jkun hemm “koerenza fil-politika għall-iżvilupp” vera. Jeħtieġ li jiġi żgurat li jkun hemm aktar komplementarjetà bejn il-politiki tal-UE għall-Afrika sub-Saħarjana u r-reġjun tal-Mediterran. Jeħtieġ li jiġu eżaminati kollaborazzjoni msaħħa bejn l-istrumenti eżistenti tal-UE u nazzjonali, permezz tal-adattament tal-politiki relevanti u l-oqfsa legali u finanzjarji (li bħalissa huma l-Fond Ewropew għall-Iżvilupp, l-Istrument Ewropew ta' Viċinat u Sħubija u l-Istrument tal-Koperazzjoni għall-Iżvilupp). Il-governanza u l-effettività tas-sħubija tagħna jridu jissaħħu, fost affarijiet oħrajn, permezz ta’ djalogu politiku u u strateġiku msaħħaħ, arkitettura msaħħa tal-implimentazzjoni, involviment attiv tal-persuni interessati ewlenin kif ukoll il-provvista ta' riżorsi adegwati, inkluż l-istabbiliment gradwali ta' programm ta' appoġġ finanzjarju pan-Afrikan. Huma essenzjali kordinazzjoni interna aħjar mal-Istati Membri u kordinazzjoni aktar effettiva mas-sħab Afrikani u ma' donaturi emerġenti. Hija neċessarja wkoll komunikazzjoni aħjar sabiex jiżdied l-għarfien taċ-ċittadini u s-sjieda tal-partijiet interessati tas-Sħubija, biex b’hekk jitjiebu l-konoxxenza u l-perċezzjoni tal-isforzi kollettivi taż-żewġ kontinenti. (24) Sabiex jinkisbu riżultati aħjar, il-Pjan ta’ Azzjoni li jmiss se jagħti prijorità lil attivitajiet li: - Ikollhom dimensjoni reġjonali, kontinentali jew globali ċara, f'liema dimensjoni jinsab il-valur miżjud tal-Istrateġija Konġunta; - Ikollhom valur miżjud ċar, ikunu ffukati u simplifikati, u jsaħħu l-komplementarità u l-koerenza ma’ inizjattivi eżistenti u fora, u jkunu allinejati mal-prijoritajiet strateġiċi Afrikani, l-organizzazzjonijiet u l-istrutturi tagħhom u l-mekkaniżmi tagħhom fil-livelli kontinentali u reġjonali. - Ikollhom involviment ippruvat tal-massa kritika tal-atturi kompetenti fuq iż-żewġ naħat, inklużi r-riżorsi politiċi, umani u finanzjarji neċessarji. (25) Matul is-Samit li jmiss, jeħtieġ li kemm l-Ewropa u l-Afrika jiżviluppaw viżjoni realistika għall-koperazzzjoni tagħhom fis-snin li ġejjin u jittrasformaw il-kunċett "minn donaturi għal sħab" fil-Pjan ta' Azzjoni li jmiss. Flimkien mal-Bank Ewropew tal-Investiment u l-Bank Afrikan tal-Iżvilupp, jeħtieġ li jidentifikaw l-oqsma għal proġetti b’impatt kbir. Iridu jisfruttaw sitwazzjonijiet ta' benefiċċju għaż-żewġ naħat li jikkonċiljaw l-interessi politiċi u l-prijoritajiet ekonomiċi Afrikani u Ewropej. Dan għandu jipprovdi opportunitajiet enormi għal kull wieħed mill-1,5 biljun ċittadin tagħna. [1] L-Istrateġija Konġunta tal-Afrika u l-UE hija mibnija madwar 8 sħubijiet tematiċi: il-Paċi u s-Sigurtà; il-Governanza Demokratika u d-Drittijiet tal-Bniedem; il-Kummerċ, l-Integrazzjoni Reġjonali u l-Infrastruttura; l-Għanijiet ta’ Żvilupp tal-Millennju; l-Enerġija; it-Tibdil fil-Klima; il-Migrazzjoni, il-Mobbiltà u l-Impjiegi; ix-Xjenza, is-Soċjetà tal-Informazzjoni u l-Ispazju. [2] http://www.africa-eu-partnership.org/